Walus het sy straf uitgedien – ZondoJanusz Walus (Foto: Twitter) Chris Hani se weduwee, Limpho Hani, het Maandag met skok en woede reageer op regter Raymond Zondo se besluit om parool aan haar man se veroordeelde moordenaar toe te staan. “Hierdie uitspraak is diabolies. Ek het nog nooit so iets gesien nie. My begrip van Zondo se uitspraak was dat hy indirek sê Janusz Walus het goed gedoen deur my man te vermoor.” Limpho voel ook Zondo het hoegenaamd geen ag geslaan op haar en haar kinders se lyding nie. “Hy kan nie minder gepla wees nie … Weet jy van karma? Hou dít dop. Ek gee hulle twee jaar. Almal van hulle.” Zondo het tydens sy uitspraak in die Konstitusionele Hof gesê daar is niks wat Walus kan doen aan die ernstige aard van sy destydse oortreding nie. “Hy het wel meer as 25 jaar van sy lewenslange vonnis uitgedien, aan elke vereiste voldoen om sy kanse om parool te verbeter, ’n skoon dissiplinêre rekord oor die jare gehandhaaf, langer as ’n dekade verskeie pogings aangewend om vrygelaat te word en die familie meer as een keer om verskoning gevra. “Ek is van mening dat dit regverdig is vir hierdie hof om die minister te beveel om die applikant op parool te plaas.” Zondo het gevolglik min. Ronald Lamola se besluit van 2020 om Walus se aansoek om parool opnuut af te keur, as irrasioneel verklaar en ter syde gestel. Solly Mapaila, sekretaris-generaal van die SAKP, het ná die uitspraak aan verslaggewers gesê die party is “teleurgesteld en diep geskok”, maar aanvaar die uitspraak van die hoogste hof. “’n Onreg het vandag plaasgevind …” Chrispin Phiri, woordvoerder van die departement van justisie en korrektiewe dienste, het op sy beurt gesê dit is onregverdig van die hof om te sê die minister is onbevoeg. “Ons sal die uitspraak bestudeer en dit noukeurig lees. Die hof het wel sy rasionaal toegepas. Dit is nie vir ons om die hoogste hof in die land te bevraagteken nie.” Walus, ’n Poolse immigrant en volgens sy regspan die mens in Suid-Afrika wat nog die langste agter tralies is, is al sowat 28 jaar lank in aanhouding en het sedert 2011 reeds verskeie kere onsuksesvol aansoek gedoen om parool. Die paroolraad het langer as ’n dekade aanbeveel dat Walus op parool vrygelaat word. Die minister het egter elke keer geweier. Walus het Hani in 1993 voor sy huis in Boksburg doodgeskiet. Hy en Clive Derby-Lewis is in dieselfde jaar albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood.